Аблічча старадаўняга Задзвіння за пасляваенныя дзесяцігоддзі вельмі змянілася. Яно быццам пакорліва растварылася сярод чужых і варожых будынін-прыхадняў. На месцы ўтульных вулачак і прыгожых старых будынкаў размножыліся несамавітыя цагляныя дамы-каробкі — сімвал убогай савецкай рэчаіснасці. Вось і на рагу вуліц Зяньковай і Камсамольскай сёння стаіць такая каробка з сілікатнай цэглы, дзе знайшоў прытулак Аблаўтатранс. А між тым менавіта на гэтым месцы калісьці знаходзіўся выдатны архітэктурны помнік — царква ў імя святых апосталаў Пятра і Паўла.